Uredba Sveta (EGS) št. 1585/80

z dne 24. junija 1980

o spremembah Uredbe št. 136/66/EGS o vzpostavitvi skupne ureditve trga za olja in masti

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti ter zlasti členov 42 in 43 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker člena 22 in 24 Uredbe Sveta št. 136/66/EGS z dne 22. septembra 1966 o vzpostavitvi skupne ureditve trga za olja in masti [3], kakor je bila nazadnje spremenjena z Uredbo (EGS) št. 590/79 [4], predvidevata intervencijski sistem za oljnice, ki temelji na osnovni in izpeljanih intervencijskih cenah, katerega namen je zlasti zagotoviti gibljivost trga; ker kaže, da sistem za ta namen ni več potreben; ker poleg tega obstaja nevarnost, da bi bile intervencijske cene določene na ravneh, ki ne ustrezajo dejanskemu stanju na trgu in bi zaradi tega lahko ovirale izvedbo zadanega cilja; ker se mora sistem izpeljanih intervencijskih cen za oljnice zato ukiniti in nadomestiti z intervencijskim sistemom z enotno cenovno ravnijo v vsej Skupnosti;

ker bi morala biti razlika med ciljno ceno in intervencijsko ceno zadostna, da bi omogočala prosto trgovanje s semeni pod normalnimi pogoji v vsej Skupnosti, dovoljevala tržna nihanja ter sočasno omogočala proizvajalcem prodajati semena po ceni, ki je čim bližja ciljni ceni; da bi dosegli ta cilj, bi morala zadevna razlika omogočiti ne samo prevoz od proizvodnih območij do območij uporabe, temveč upoštevati tudi element trženja;

ker prehod od sistema izpeljanih intervencijskih cen do enotne intervencijske cene ne bi smel povzročiti padca intervencijskih cen; ker se zato novi sistem ne bi smel uporabljati pred tržnim letom 1982/83;

ker je zaradi določitve datumov začetka in konca tržnega leta treba upoštevati reprezentativne datume začetka spravila pridelka repnega semena in semena oljne repice ter sončničnih semen na glavnih proizvodnih območjih Skupnosti; ker je bila ta potreba upoštevana pri sprejetju Uredbe Sveta št. 114/67/EGS z dne 6. junija 1967, ki določa ciljno in osnovne intervencijske cene za oljna semena za tržno leto 1967/68 [5], kakor je bila spremenjena z Uredbo (EGS) št. 1335/72 [6]; ker je treba to Uredbo razveljaviti,

SPREJEL NASLEDNJO UREDBO:

Člen 1

Uredba št. 136/66/EGS se spremeni:

1. Člen 22 se nadomesti z naslednjim:

"Člen 22

1. Pred 1. avgustom vsakega leta se določita ciljna cena in osnovna intervencijska cena za vsako vrsto oljnih semen v Skupnosti.

2. Ob upoštevanju člena 25 te cene ostanejo veljavne v celotnem tržnem letu, ki se začne naslednje leto. Nanašajo se na standardno kakovost in se določijo na fazi trgovanja na debelo, franko skladišče, neraztovorjeno.

3. Tržno leto za repno seme in seme oljne repice se začne 1. julija in konča 30. junija.

Tržno leto za sončnična semena se začne 1. septembra in konča 31. avgusta.

4. Svet sprejme cene iz odstavka 1, kakor tudi standardno kakovost, na katero se te cene nanašajo v skladu s postopkom iz člena 43(2) Pogodbe."

2. Člen24 se nadomesti z naslednjim:

"Člen 24

1. Intervencijska cena se določi z zmanjšanjem ciljne cene:

- z elementom, ki omogoča tržna nihanja,

- z elementom, ki upošteva stroške prevoza semena od proizvajalca do uporabnika.

Ta dva elementa sta tista, ki se uporabljata pri normalni letini.

2. Intervencijski centri se določijo po posvetu z državami članicami v skladu s postopkom iz člena 38."

Člen 2

Z odstopanjem od člena 24 Uredbe št. 136/66/EGS za tržni leti 1980/81 in 1981/82 se osnovne intervencijske cene in izpeljane intervencijske cene določijo na ravneh, ki omogočajo hiter prehod na sistem intervencijske cene, ki se uporablja od tržnega leta 1982/83 dalje.

Člen 3

Uredba št. 114/67/EGS se razveljavi.

Člen 4

Ta uredba začne veljati tretji dan po objavi v Uradnem listu Evropskih skupnosti.

Člena 1 in 3 se uporabljata od tržnega leta 1982/83.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 24. junija 1980

Za Svet

Predsednik

S. Formica

[1] UL C 97, 21.4.1980, str. 33.

[2] Mnenje, izraženo 26. marca 1980 (še ni bilo objavljeno v Uradnem listu).

[3] UL 172, 30.9.1966, str. 3025/66.

[4] UL L 78, 30.3.1979, str. 1.

[5] UL 111, 30.6.1967, str. 2195/67.

[6] UL L 147, 29.6.1972, str. 6.

--------------------------------------------------